KOMMISSIONENS FORORDNING (EF) Nr. 2646/98 af 9. december 1998 om de nærmere regler til gennemførelse af Rådets forordning (EF) nr. 2494/95 vedrørende minimumsstandarder for behandling af tariffer inden for det harmoniserede forbrugerprisindeks (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2494/95 af 23. oktober 1995 om harmoniserede forbrugerprisindeks (1), særlig artikel 4 og artikel 5, stk. 3,

efter høring af Den Europæiske Centralbank (2), og

ud fra følgende betragtninger:

I henhold til artikel 5, stk. 1, litra b), i forordning (EF) nr. 2494/95 udarbejder hver medlemsstat et harmoniseret forbrugerprisindeks fra og med indekset for januar 1997;

ifølge artikel 9 skal det sikres, at der for alle de berørte delindeks eller udgiftskategorier konsekvent anvendes et indeks af Laspeyres-typen; vægtene bør afspejle udgiftsmønstret hos indekspopulationen;

HICP-delindeks, der omfatter tarifpriser, indhentes i praksis enten direkte fra leverandørerne eller beregnes af medlemsstaterne på grundlag af data om tarifpriser og det tilgrundliggende forbrugsmønster, som oplyses af leverandørerne; i de tilfælde, hvor der sker ændringer i tariffernes struktur samtidig med, at tarifprisen for en bestemt komponent ændres i et sådant omfang, at forbrugerne er nødt til at foretage nye forbrugsvalg, er der i stort omfang mulighed for at anvende forskellige fremgangsmåder ved beregningen af delindeks; det er derfor vigtigt at sikre, at de relevante grundlæggende oplysninger kan fås, således at de HICP'er, som beregnes på grundlag heraf, ikke afviger fra sammenlignelighedskravet i artikel 4 i forordning (EF) nr. 2494/95.

i henhold til artikel 6 i forordning (EF) nr. 2494/95 omfatter de grundlæggende oplysninger til beregning af HICP'er, der er indhentet fra de statistiske enheder, de priser og vægte, som det er nødvendigt at tage med i beregningerne for at opnå sammenlignelighed;

ifølge artikel 7 i forordning (EF) nr. 2494/95 skal de statistiske enheder, som af medlemsstaterne anmodes om at medvirke ved indsamling eller levering af prisdata, tillade, at der indhentes oplysninger om de priser, der faktisk opkræves, og give troværdige og fuldstændige oplysninger på det tidspunkt, hvor der anmodes herom;

i henhold til artikel 4 i Kommissionens forordning (EF) nr. 1749/96 (3), senest ændret ved Rådets forordning (EF) nr. 1688/98 (4), skal HICP udarbejdes således, at indekset inkluderer prisændringer for en vare eller tjenesteydelse, som har fået økonomisk betydning;

denne forordning bør ikke pålægge medlemsstaterne at udføre nye statistiske undersøgelser;

de i denne forordning fastsatte foranstaltninger er i overensstemmelse med udtalelse fra Udvalget for De Europæiske Fællesskabers Statistiske Program -

UDSTEDT FØLGENDE FORORDNING:

Artikel 1

Formål

Formålet med denne forordning er at fastlægge minimumsnormer for behandlingen af »tarifpriser« i det harmoniserede forbrugerprisindeks.

Artikel 2

Definitioner

I denne forordning forstås ved:

1) »Tarif«: en liste over forud fastsatte priser og betingelser for købet og forbruget af én og samme vare eller tjenesteydelse - eller af tilsvarende varer eller tjenesteydelser - som er fastsat centralt af leverandøren, det offentlige eller ved aftale med henblik på at øve indflydelse på forbrugsmønstret ved hjælp af passende differentierede priser og betingelser i overensstemmelse med forbrugersammensætningen, forbrugets omfang, dets struktur eller forbrugstidspunktet. Tariffer kan ikke forhandles af den enkelte husholdning.

2) »Tarifpris«: en pris inden for en tarif, som gælder for en komponent eller en forbrugsenhed af den omhandlede vare eller tjenesteydelse.

Artikel 3

Grundlæggende oplysninger

De grundlæggende oplysninger består af alle de tarifpriser og vægte, som afspejler forbrugsmønstret for varer eller tjenesteydelser i overensstemmelse med forbrugersammensætningen, forbrugets omfang, dets struktur eller forbrugstidspunktet.

Artikel 4

Datakilder

1. HICP-delindeks, der omfatter tarifpriser, beregnes af medlemsstaterne på grundlag af de i artikel 3 nævnte grundlæggende oplysninger, som gives af leverandøren.

2. De statistiske enheder, som af medlemsstaterne anmodes om at medvirke ved indsamling eller levering af grundlæggende oplysninger, skal give troværdige og fuldstændige oplysninger på det tidspunkt, hvor de anmodes herom, og skal, på anmodning fra de organisationer eller institutioner der er ansvarlige for udarbejdelsen af de officielle statistikker, tillade, at der indhentes oplysninger, som er tilstrækkeligt detaljerede til at vurdere kvaliteten af HICP-delindeksene, og om sammenlignelighedskravet er opfyldt.

Artikel 5

Fremgangsmåder

HICP-delindeks, der omfatter tarifpriser, beregnes ved hjælp af en formel som er konsistent med den formel af Laspeyres-typen, der anvendes til beregning af andre delindeks. HICP-delindeks, der omfatter tarifpriser, skal afspejle prisændringerne på grundlag af den udgiftsændring, der for husholdningerne er forbundet med at opretholde samme forbrugsmønster som før ændringen i tariffen. I de tilfælde hvor tariffen ændres, og

1) en komponents eller forbrugsenheds karakteristika forbliver uændret, foretages en direkte sammenligning mellem den gamle og den nye pris for den pågældende komponent eller enhed, hvorefter prisforskellen indregnes i HICP

2) en komponents eller forbrugsenheds karakteristika ændres, eller der tilføjes en ny komponent, som ikke udgør en ny vare eller tjenesteydelse for forbrugeren, beregnes prisændringen med en vægtning svarende til udgiften ved at opretholde det forbrugsmønster, der var gældende for en periode i op til et år forud for ændringen. Justeringer for ændringer i karakteristika skal være konsistente med de kvalitetsjusteringer, der foretages i andre delindeks

3) tariffen tilføjes en komponent eller forbrugsenhed med nye og ændrede karakteristika som udgør en ny vare eller tjenesteydelse for forbrugeren, betragtes komponenten eller forbrugsenheden som »varer og tjenesteydelser, som har fået økonomisk betydning« jf. definitionen i forordning (EF) nr. 1749/96. Hvis udgiften til den nye vare eller tjenesteydelse har økonomisk betydning, medtages den i indekset ved kædning fra den måned, hvor den nye tarif træder i kraft, idet der anvendes et skøn over det forventede forbrug umiddelbart efter ændringen eller inden for en tolvmåneders periode.

Artikel 6

Sammenlignelighed

HICP'er, som udarbejdes i henhold til fremgangsmåden i artikel 5 i denne forordning eller i henhold til en anden fremgangsmåde, der ikke resulterer i et indeks, som i gennemsnit i løbet af et år systematisk afviger mere end en tiendedel procentpoint i forhold til det forudgående års indeks, udarbejdet i henhold til ovennævnte fremgangsmåder, anses for at være sammenlignelige.

Ændringer af fremgangsmåder og praksis med henblik på at sikre sammenlignelighed i denne artikels forstand skal for delindeksernes vedkommende gennemføres tidligst i forbindelse med denne forordnings ikrafttrædelse og senest i december 1998 med virkning for indekset fra januar 1999.

Artikel 7

Kvalitetskontrol

Medlemsstater, der har udviklet fremgangsmåder til behandling af tarifpriser, som afviger fra de i artikel 5 i denne forordning anførte fremgangsmåder, skal give Kommissionen (Eurostat) oplysninger om disse fremgangsmåder, før de bringes i anvendelse.

Medlemsstaterne skal ligeledes, på Kommissionens anmodning, give Kommissionen (Eurostat) oplysninger om de fremgangsmåder, der anvendes for at opfylde kravene om minimumsnormer, som fastsat i denne forordning.

Artikel 8

Ikrafttrædelse

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. december 1998.

På Kommissionens vegne

Yves-Thibault DE SILGUY

Medlem af Kommissionen

(1) EFT L 257 af 27. 10. 1995, s. 1.

(2) Udtalelse afgivet den 8. juli 1998.

(3) EFT L 229 af 10. 9. 1996, s. 3.

(4) EFT L 214 af 31. 7. 1998, s. 23.